„Rio Bravo" preusmjerava ovdje. Za ostala značenja, v. Rio Bravo (razvrstavanje).

***Rio Bravo*** je američki vestern film snimljen u režiji Howarda Hawksa i premijerno prikazan 1959. godine, koje se smatra jednim od najboljih ostvarenja u Hawksovoj filmografiji, odnosno jednim od najvećih klasika žanra u cjelokupnoj historiji filma.

Radnja se događa 1860-ih u teksaškom gradiću Rio Bravo i prikazuje kako lokalni šerif John T. Chancea (čiji lik tumači John Wayne) zbog ubistva hapsi nasilnika (čiji lik tumači Claude Akins), a nakon čega njegov brat, bogati lokalni rančer (čiji lik tumači John Russell), angažira malu vojsku profesionalnih revolveraša kako bi ga izbavili iz zatvora. Uz Chancea su protagonisti filma grupa neobičnih i živopisnih likova koji odlučuju pomoći šerifu da se odupre opsadi njegovog ureda - Stumpy, njegov stari, obogaljeni zamjenik (koga glumi Walter Brennan); Dude, bivši pomoćnik koji se odao piću (čiji lik tumači Dean Martin); mladi kauboj po imenu Colorado (koga glumi Ricky Nelson); kao i lokalna zabavljačica Feathers (čiji lik tumači Angie Dickinson).

*Rio Bravo* je postigao komercijalni uspjeh, a što se tumači time što je Hawks na raspolaganju imao prilično raznorodnu i živopisnu glumačku ekipu, od koje je uspio izvući maksimum. To se, između ostalog, odnosi i na pjevačke sposobnosti Martina i Nelsona koji su tada bili na vrhuncu popularnosti , čiji likovi, u iščekivanju završnog obračuna, u filmu izvode znamenite pjesme *My Rifle, My Pony and Me* i *Cindy*. Muzika, koju je komponirao Dimitri Tiomkin je, s druge strane, imala važnu ulogu i u radnji filma, a za što je najbolji primjer tradicionalna meksička melodija *El Degüello*, koju negativci u filmu koriste kao sredstvo zastrašivanja protagonista, te koja će nekoliko godina kasnije inspirirati italijanskog kompozitora Ennija Morriconea za završne scene u Leoneovoj trilogiji spaghetti-westerna.

Jedan od razloga za snimanje filma je, pak, bio i političke, odnosno ideološke prirode. Wayne, poznat po svojim desničarskim stavovima, je godinama nastojao sudjelovati u filmu koji je trebao biti svojevrsni odgovor i antiteza na klasični vestern *High Noon* (Točno u podne), koga je smatrao "komunističkom i antiameričkom propagandom". Scenarij filma, u kome šerifu živopisna grupa pomoćnika pomaže obraniti grad i američke vrijednosti od negativaca, se ponekad tumači kao "izvrtanje" zapleta ranijeg filma.

Uspjeh *Rio Brava* je Hawksa potakao da tokom godina snimi još dva filma, koja, s obzirom na sličnost likova i radnje, kao i to da glavnu ulogu također tumači Wayne, kritičari i historičari smatraju remakeovima, odnosno drugim i trećim dijelom trilogije - *El Dorado* iz 1966. i *Rio Lobo* iz 1970. godine. Rio Bravo je stekao veliki ugled ne samo kod kritičara, nego i kod brojnih sineasta, od kojih su mnogi u svojim djelima Hawksovom filmu implicitno ili eksplicitno davali homage. Jedan od najpoznatijih primjera je John Carpenter čiji je znameniti film *Assault at Precint 13* iz 1976. godine bio inspiriran Rio Bravom, slično kao i francuski film *Nid de guêpes* (Osinjak) iz 2002. godine.

Uloge
-----

* John Wayne ... Šerif John T. Chance
* Dean Martin ... Dude (*Borrachón*)
* Ricky Nelson ... Colorado Ryan
* Angie Dickinson ... Feathers
* Walter Brennan ... Stumpy
* Ward Bond ... Pat Wheeler
* John Russell ... Nathan Burdette
* Pedro Gonzalez-Gonzalez ... Carlos Robante
* Estelita Rodriguez ... Consuela Robante
* Claude Akins ... Joe Burdette
* Malcolm Atterbury ... Jake (vozač kočije)
* Harry Carey Jr. ... Harold (izbačene scene)

Izvori
------

1. ↑  "1959: Probable Domestic Take", *Variety*, 6 January 1960 p. 34.

Vanjske veze
------------

***Rio Bravo*** na Wikimedijinoj ostavi

* *Rio Bravo* u katalogu Američkog filmskog instituta
* *Rio Bravo* na sajtu IMDb
* *Rio Bravo* na AllMovie-u ()
* *Rio Bravo (film)* na filmskoj bazi podataka TCM
* *Rio Bravo* na Rotten Tomatoes-u ()

| * p
* r
* u
Filmografija Howarda Hawksa |
| --- |
| 1920-e | 
* *The Road to Glory*
* *Fig Leaves*
* *The Cradle Snatchers*
* *Paid to Love*
* *A Girl in Every Port*
* *Fazil*
* *The Air Circus*
* *Trent's Last Case*

 |
| 1930-e | 
* *The Dawn Patrol*
* *The Criminal Code*
* *Scarface*
* *The Crowd Roars*
* *Tiger Shark*
* *Today We Live*
* *The Prizefighter and the Lady*
* *Viva Villa!*
* *Twentieth Century*
* *Barbary Coast*
* *Ceiling Zero*
* *The Road to Glory*
* *Come and Get It*
* *Bringing Up Baby*
* *Only Angels Have Wings*

 |
| 1940-e | 
* *His Girl Friday*
* *Sergeant York*
* *Ball of Fire*
* *Air Force*
* *To Have and Have Not*
* *The Big Sleep*
* *The Outlaw* (van špice)
* *Red River*
* *A Song Is Born*
* *I Was a Male War Bride*

 |
| 1950s | 
* *The Thing from Another World* (van špice)
* *The Big Sky*
* *Monkey Business*
* *O. Henry's Full House*
* *Gentlemen Prefer Blondes*
* *Land of the Pharaohs*
* *Rio Bravo*

 |
| 1960-e | 
* *Hatari!*
* *Man's Favorite Sport?*
* *Red Line 7000*
* *El Dorado*

 |
| 1970-e | 
* *Rio Lobo*

 |